tartuNLP/wikipedia-smugri-20251201 huggingface dataset:
Etelänravut

Etelänravut (Parastacidae) on kymmenjalkaisten (Decapoda) lahkoon kuuluva rapuheimo. Siihen kuuluu 14 sukua, joiden lajeista 85 prosenttia elää Australiassa.
Wellington (alue)

Wellington on hallinnollinen alue Uuden-Seelannin Pohjoissaaren eteläpäässä. Vuonna 2019 alueella eli 413 012 asukasta. 
Paikallishallinto.
Aluetta hallinnoi Wellingtonin aluevaltuusto, joka käyttää markkinointinimeä Suur-Wellingtonin aluevaltuusto.
Aluevaltuuston hallintoalue kattaa pääkaupunki Wellingtonin ympärille muodostuneen taajama-alueen sekä kaupungit Lower Hutt, Porirua ja Upper Hutt, joihin kaikkiin kuuluu myös maaseutualueita. Hallintoalue ulottuu Pohjoissaaren länsirannikolle, käsittäen Kāpiti Coast Districtin rannikkokaupungit ja -kylät. Remutaka-vuoriston itäpuolella alueeseen kuuluu kolme pääosin maaseutumaista piirikuntaa, jotka kattavat suurimman osan Wairarapasta, mukaan lukien kaupungit Masterton, Carterton, Greytown, Featherston ja Martinborough. 
Wellingtonin aluevaltuusto perustettiin vuonna 1980, kun Wellingtonin alueellinen suunnitteluviranomainen ja alueellinen vesilautakunta yhdistettiin.
Vuonna 2013, sen jälkeen kun Aucklandin "superkaupunki" oli muodostettu vuonna 2009, paikallishallinnon yhdistämistä Wellingtonin alueella tutkittiin Local Government Commissionin toimesta. Ehdotus kuitenkin hylättiin vuonna 2015, koska se sai negatiivista palautetta kansalaisilta.
Lähemmäksi

Lähemmäksi on Katri Helenan albumi, joka julkaistiin vuonna 1994. Albumi on myynyt kultalevyyn oikeuttavan määrän.
Kappaleella ”Tule luo” Katri Helena edusti Suomea Eurovision laulukilpailussa 1993.
Vie minut

Vie minut on Katri Helenan kansanmusiikkisävyinen albumi, joka julkaistiin vuonna 1995. Albumi on myynyt kultalevyyn oikeuttavan määrän ja sai myös kriitikot puolelleen.
Kappaleet.
Kaikki kappaleet on sovittanut Esa Nieminen, joka toimi myös albumin tuottajana.
Hiljaisuudessa

Hiljaisuudessa on Katri Helenan albumi, joka julkaistiin vuonna 1996.
Missä oot

Missä oot on Katri Helenan albumi, joka julkaistiin vuonna 1998.
Jorethang

Jorethang on Intian Sikkimissä sijaitseva kaupunki, joka on yksi Etelä-Sikkimin piirikunnan suurimpia kaupunkeja. Se sijaitsee noin 30 kilometriä Darjeelingista pohjoiseen, 300 metrin korkeudessa. Etäisyys osavaltion pääkaupunki Gangtokiin on noin 85 kilometriä. Kaupungin lähellä sijaitsee Rangit-joki.
Siellä järjestetään vuosittain tammikuussa "Maghe Mela" -markkinatapahtuma.
Väestö.
Vuoden 2011 väestönlaskennan mukaan Jorethangin väkiluku on 9 009 henkeä, joista enemmistö noin 69 prosenttia on hinduja. Toiseksi suurin uskonto on kristinusko, jonka kannattajia kaupungissa on noin 13 prosenttia, buddhalaisia on noin 11 prosenttia ja muslimeita lähes 7 prosenttia. Lukutaitoisten osuus väestöstä on miltei 89 prosenttia.
Hiljaisuudessa (vuoden 2006 albumi)

Hiljaisuudessa on Katri Helenan joulualbumi, joka julkaistiin vuonna 2006.
Tulet aina olemaan

Tulet aina olemaan on Katri Helenan albumi, joka julkaistiin vuonna 2009. Albumi on myynyt kultalevyyn oikeuttavan määrän.
Aussois

Aussois on kunta itäisessä Ranskassa Savoien departementissa Auvergne-Rhône-Alpesin alueella. Se sijaitsee noin 38 kilometriä Saint-Jean-de-Mauriennen kaupungista itään, lähellä Italian vastaista rajaa.
Kuningas Kaarle Kaljupää kävi kunnassa vuonna 877 ennen kuolemaansa, kun hän oli ylittämässä Alppeja. Nykyään kunta saa elantonsa matkailusta sekä Ranskan valtion energiayhtiön EDF:n voimalaitospadoista.
Valon maa

Valon maa on Katri Helenan albumi, joka julkaistiin 9. marraskuuta 2011.
Taivaan tie

Taivaan tie on Katri Helenan albumi, joka julkaistiin 11. huhtikuuta 2014.
Niin on aina ollut

Niin on aina ollut on Katri Helenan toinen joululevy, joka julkaistiin 2015.
Val-Cenis

Val-Cenis on kunta itäisessä Ranskassa Savoien departementissa Auvergne-Rhône-Alpesin alueella. Se sijaitsee noin 50 kilometriä Saint-Jean-de-Mauriennen kaupungista itään, lähellä Italian vastaista rajaa.
Kunta muodostettiin 1. tammikuuta 2017 kun viisi kuntaa Bramans, Lanslebourg-Mont-Cenis, Lanslevillard, Sollières-Sardières ja Termignon yhdistyivät. Uudesta kunnasta tuli pinta-alaltaan yksi Ranskan suurimmista.
Ross Ulbricht

Ross William Ulbricht on yhdysvaltalainen darknetin Silk Road -kauppapaikan () perustaja. Hänet tunnettiin salanimellä ”Dread Pirate Roberts”. 
Ulbricht tuomittiin rahanpesusta, hakkeroinnista, salaliitosta vilpillisten henkilöllisyystodistusten kuljettamiseen ja salaliitosta huumekauppaan internetissä helmikuussa 2015. Hänet tuomittiin kahteen elinkautiseen ja lisäksi 40 vuoden vankeuteen ilman mahdollisuutta ehdonalaiseen. Ulbrichtin valitukset on hylätty korkeammissa oikeusasteissa. Tammikuussa 2025 presidentti Donald Trump vapautti hänet syytteistä.
Ōnojō

Ōnojō () on Japanin kaupunki Kyūshūn saarella Fukuokan prefektuurissa. Se sijaitsee prefektuurin länsiosassa Fukuokan suurkaupunkialueella aivan Fukuokan kaupungin kaakkoispuolella. Muodoltaan pitkänomainen kaupunki on rakentunut Mikasa- ja Ushikubijokien yhtymäkohtaan. Keskustansa kohdalla se on vain noin kilometrin levyinen; pohjois- ja eteläosistaan sen alue kohoaa vuoristoon. Ōnojōssa on 101 004 asukasta (heinäkuussa 2019) ja sen pinta-ala on 26,89 neliökilometriä.
Kaupungin nimi juontaa juurensa 600-luvulla perustettuun Ōnon linnaan, joka rakennettiin Tang-dynastian Kiinan ja Sillan hyökkäyksen varalta. Kaupunki sijaitsee vanhastaan Hakatasta Dazaifuun johtaneen tien varrella. Ōnojōn kunta muodostettiin Japanin kunnallishallinnon perustamisen yhteydessä vuonna 1889: silloin siellä oli 3 855 asukasta. Maaseutukaupungin aseman se sai vuonna 1950. 1960-luvulta lähtien Ōnojō on kasvanut voimakkaasti osana Fukuokan suurkaupunkialuetta, ja kaupunkioikeudet sille myönnettiin vuonna 1972.
Ōnojōta palvelevat JR Kyūshūn Kagoshima-päälinja ja Nishitetsun Tenjin–Ōmuta-linja.
Sevettijärven koulu

Sevettijärven koulu () on Inarin Sevettijärven kylässä toimiva, suomen- ja koltansaamenkielistä opetusta antava pieni yhtenäiskoulu (luokka-asteet 0–9). Vuonna 2016 koulua kävi 16 oppilasta. Lukuvuonna 2021–2022 koulua kävi 22 oppilasta sekä 1 esikoululainen ja lukuvuonna 2023-2024 22 oppilasta eikä yhtään esikoululaista. Esi- ja perusopetuksen lisäksi koulun yhteydessä järjestetään varhaiskasvatustoimintaa alle kouluikäisille. 
Koulu on rakennettu osana toisen maailmansodan jälkeistä pohjoisimman Suomen asutustoimintaa; Näätämön Sevettijärvelle vuosina 1949–1952 rakennettuihin muutti muutamia vuosia aiemmin Petsamon Suonikylästä evakkoon lähteneitä kolttasaamelaisia. Alueen yli 50 uuden asuinrakennuksen lisäksi valtio rakennutti kyläkeskukseen ortodoksisen pyhäkön, hautausmaan, terveystalon, koulutalon asuntoloineen ja postin.
Koulun pihapiirissä sijaitsee nykyään muun muassa Sevettijärven terveystalo.
Sevettijärven koulu on ollut julkisuudessa muun muassa kylän asiamiespostin lopettamisen jälkeisten postipalvelujen puolesta käydyn taistelun vuoksi alkuvuodesta 2016.
Overlord (täsmennyssivu)

Overlord voi tarkoittaa seuraavia asioita
Kalle Salminen (pituushyppääjä)

Kalle Salminen (s. 29. tammikuuta 1996 Helsinki) on suomalainen pituushyppääjä, joka edustaa Joensuun Katajaa. Hänen valmentajansa on Matti Mononen.
Salminen saavutti Suomen-mestaruuskilpailuissa pituushypyssä kultaa 2022 myötätuulituloksella 796 (+2,9 m/s), hopeaa 2021 ja 2024 sekä pronssia 2023. Sisäratojen Suomen-mestaruuskilpailuissa hän saavutti kultaa 2025, hopeaa 2019 ja 2021.
Salminen karsiutui loppukilpailusta Apeldoornin sisäratojen EM-kilpailuissa 2025. Hän on kilpaillut aikuisten maaotteluissa vuodesta 2019 lähtien. Parhaimmillaan hän on sijoittunut toiseksi Suomi–Ruotsi-maaottelussa 2022 ja 2024.
Salminen hyppäsi ulkoratojen pituusennätyksensä 795 cm Limassolissa 23. toukokuuta 2025. Hallissa hän on hypännyt parhaimmillaan 793 Tampereella 6. helmikuuta 2025.
Kolmiloikkaaja Senni Salminen on hänen kaksoissiskonsa.
Overlord (vuoden 1994 videopeli)

Overlord on Rowan Softwaren kehittämä ja Virgin Interactiven julkaisema lentosimulaatiopeli. Peli on julkaistu vuonna Amigalle ja DOS:lle.
Vastaanotto.
Peli on saanut "Amiga Format" -lehden arvostelussa arvosanaksi 85%.
Muisteltua

Muisteltua on vuonna 1976 ilmestynyt Rolf Nevanlinnan kirjoittama omaelämäkertateos. Teos on laadittu maisteri Eero Saarenheimon suorittaman nauhoitetun haastattelun pohjalta. Kustantajana toimi Heikki A. Reenpää. Nevanlinna kertoo teoksessaan nuoruudestaan, opiskeluajoistaan, matemaatikon työstään, sukulaisistaan, ystävistään ja harrastuksistaan. Musiikki on matematiikan rinnalla ollut tärkeä osa hänen elämäänsä.
The Dressmaker

The Dressmaker ("The Dressmaker") on australialainen satiirinen kostoelokuva vuodelta 2015. Sen on ohjannut Jocelyn Moorhouse.
Elokuvan päähenkilöä Tillyä (Kate Winslet) on lapsena syytetty pojan kuolemasta, ja hänet karkotetaan kylästä, mutta hän palaa: ”Olen palannut, te äpärät”.
Arviot.
Arto Pajukallio pitää Tv-maailmassa julkaistussa arviossaan elokuvaa ”naistenleffana”. Elokuvassa on herkullisia juonenkäänteitä, ja se sisältää viitteitä Australiassa suosittuun drag-kulttuuriin. Musiikissa on spagettiwesternin sointeja.
Miho Karasawa

Miho Karasawa (, s. 15. heinäkuuta 1983 Tokio), taiteilijanimeltä TRUE, on japanilainen laulaja, lauluntekijä ja näyttelijä. Karasawa teki debyyttinsä vuonna 1998 idoliryhmässä Five Star Girl ja oli sen jälkeen toisessa ryhmässä NITRO. Karasawa siirtyi soolouralle vuonna 2000 liittymällä Pony Canyon -levymerkille.
Karasawa on tehnyt musiikkia useisiin anime-sarjoihin.
Älä tule myöhään

Älä tule myöhään on Anita Hirvosen studioalbumi vuodelta 2004.
SFC Etar Veliko Tărnovo

Sports Football Club Etar Veliko Tărnovo () on bulgarialainen jalkapalloseura Veliko Tărnovon kaupungista. Seura pelaa kaudella 2019–20 Bulgarian korkeimmalla sarjatasolla A PFG:ssä. Seuran historia ulottuu vuoteen 1924, jolloin perustettiin ensimmäinen seura Etar. Nykyinen seura SFC Etar Veliko Tărnovo on perustettu kyseisen seuran tilalle 17. heinäkuuta 2013.
FK Tsarsko Selo Sofia

Futbolei Klub Tsarsko Selo Sofia () on bulgarialainen jalkapalloseura Sofian kaupungista. Seura pelaa kaudella 2021–22 Bulgarian korkeimmalla sarjatasolla Efbet liga:ssa.
Science in History

Science in History on vuonna 1954 julkaistu John Desmond Bernalin teossarja tieteen historiasta.
Hei mambo

Hei mambo on Anita Hirvosen studioalbumi vuodelta 2008.
FK Vitosha Bistritsa

Futbolei Klub Vitosha Bistritsa () on bulgarialainen jalkapalloseura Bistritsan kylästä. Seura pelaa kaudella 2019–20 Bulgarian korkeimmalla sarjatasolla A PFG:ssä.
Värinää riittää

Värinää riittää on Anita Hirvosen albumi. Albumi julkaistiin Anita Hirvosen 70-vuotis syntymäpäivän kunniaksi Riihimäen teatterissa järjestetyn konsertin yhteydessä 7. helmikuuta 2016.
The Mathematical Experience

The Mathematical Experience on vuonna 1980 julkaistu Davisin &amp; Hershin teos matematiikan historiasta.
Buguholm

Buguholm on saari Espoon Matinkylässä Ison Vasikkasaaren ja Matinkylän manneralueen välissä. Sen länsi–itäsuuntainen pituus on noin neljänneskilometri. Buguholmin ja Matinkylän manneralueen välissä on Nokkalaströmmen. Buguholmin ja Ison Vasikkasaaren välissä puolestaan on Temppelinsalmi, joka on saanut nimensä Ison Vasikkasaaren luoteisosaan rakennetusta kreikkalaistyylisestä temppelistä. Buguholmin koillispuolella on Pitkäsaari. Buguholmin luoteispuolisia kallioluotoja kutsutaan nimellä Buguholmskobben.
Buguholmin nimen historia alkaa viimeistään 1800-luvulta. Uudellamaalla yleisnimi buga on viitannut muun muassa määrätyntyyppiseen heinänkantotelineeseen.
Pitkäsaari

Pitkäsaari () on saari Espoon Matinkylässä Ison Vasikkasaaren ja Matinkylän manneralueen välissä. Sen kaakkois–luoteissuuntainen pituus on noin kolmanneskilometri. Pitkäsaaren ja Matinkylän manneralueen välissä on Nokkalaströmmen. Pitkäsaaren ja Ison Vasikkasaaren välissä puolestaan on Temppelinsalmi, joka on saanut nimensä Ison Vasikkasaaren luoteisosaan rakennetusta kreikkalaistyylisestä temppelistä. Pitkäsaaren lounaispuolella sijaitsee Buguholm. Koillisessa sijaitsee Brändholmin saari, joka on kasvanut lähes kiinni mantereeseen.
Brändholm

Brändholm on saari Espoon Matinkylässä. Sitä erottaa mantereesta kapea Brändholmssundet. Saaren etelä–pohjoissuuntainen pituus on noin neljänneskilometri. Haukilahden venesatama sijaitsee Brändholmin koillispuolella. Lounaassa lähimpiä saaria ovat Pitkäsaari, Buguholm ja Iso Vasikkasaari.
Aasiankatkerokala

Aasiankatkerokala ("Acheilognathus asmussii") on itäaasialainen särkikalojen alalahkoon kuuluva makean veden kalalaji. Laji elää alkuperäisenä ja runsaana Amurjoen vesistöalueen alemmissa osissa Venäjällä ja Kiinassa. 2010-luvulla levinneisyys näyttää laajentuneen Amurin yläjuoksun sivujokiin.
Aasiankatkerokala on pieni kala, yleensä noin viisisenttinen, ja korkeintaan 16 senttimetriä pitkä. Se muistuttaa ulkonäöltään eurooppalaista katkerokalaa. Suomut ovat hopeanväriset, evät ja pyrstö punertavat. Kaikkien katkerokalojen lisääntyminen on riippuvainen makean veden simpukoista, joiden sisään ne kutevat.
Japaninkatkerokala

Japaninkatkerokala ("Rhodeus atremius") on katkerokalojen (Acheilognathidae) heimoon kuuluva kalalaji. Sitä tavataan Japanissa Kyūshūn saarella. Japaninkatkerokala on melko pienikokoinen ja parhaimmillaankin vain noin kuuden senttimetrin mittainen.
Pitkäpyrstöiset ravut

Pitkäpyrstöiset ravut eli pyrstöravut (Astacidea) on kymmenjalkaisten lahkoon kuuluva äyriäisten osalahko. Se sisältää muun muassa hummerit, etelänravut ja ravut.
Tallinnan virolaisen ritarikunnan talo

Tallinnan virolaisen ritarikunnan talo on Tallinnan Toompealla sijaitseva ritarihuone, joka on suojattu arkkitehtonisena muistomerkkinä, Kulttuurimonumentti nro. 8490. rakennus edustaa uusrenesanssia tyyliä ja on rakennettu vuonna 1834. rakennus restauroitiin vuonna 2018 ja on kunnostettu valtion edustusrakennukseksi.
Rakennuksen historia.
Toompealla sijaitseva kiinteistö kuului Viron ritarikuntaan vuodesta 1652 lähtien, mutta sen rakennukset tuhoutuivat palossa. ritarikunnan rakennus (Rahourtu katu 3) Toompean tulipalossa vuonna 1684. Kahden edellisen rakennuksen tuhoutumisen jälkeen tulipalossa rakennettiin uusi kaksikerroksinen uusirenessanssirakennus Viron ritarikuntakaudelle vuosina 1845-1848 Georg Winterhalter -hankkeen mukaisesti. Se oli yksi ensimmäisistä laatuaan Tallinnassa.
Historiallinen sisustussuunnittelu rakennusaikana on suurelta osin säilynyt nykypäivään. Rakennus on tähden muotoinen. Osassa rakennusta, josta on näkymä kirkon aukiolle, on edustajahuoneita ja toimistokäytäviä, joita reunustaa Court Street. Päärakennuksen alakerrassa on tilava aula, joka johtaa toiseen kerrokseen, jossa on kaksi aulaa. Rakennuksen kellarissa on korkeat holvikatot. Toom-Rüütli 2: n rakennuksen takana on rakennuksen talousrakennus. Ritarin taloa kutsuttiin myös Landstubeksi Knight and Land's Land Day -päivän mukaan.
Ulkoministeriö sijaitsi rakennuksessa vuosina 1920–1940 ja Viron kansalliskirjasto vuosina 1948–1992.
Ritarikunnan rakennuksessa avattiin 1. huhtikuuta 1993 Viron taidemuseon näyttely, koska museon käyttämä Kadriorgin palatsi suljettiin syyskuussa 1991 täydellisen arvonmuutoksen vuoksi. Taidemuseo muutti rakennukseen vasta rakennetussa Kumu-rakennuksessa vuonna 2005.
Vuosina 2009-2016 Viron taidemuseon kuvataiteiden tiedekunta sijoitettiin Knighthood-rakennukseen.
Rowan Software

Rowan Software oli brittiläinen vuonna 1987 perustettu pelitalo.
Yritys oli tunnettu lentosimulaatiopeleistä kuten "MiG Alley".
Empire Interactive kertoi ostaneensa yrityksen vuonna 2000.
Pelit.
Yritys on kehittänyt omia pelejä sekä tehnyt "Falconista" käännöksen Amigalle.
Rauhankomppaniat

Rauhankomppaniat (, "Sarāyā al-Salām"), joka käännetään usein virheellisesti Rauhan prikaateiksi Yhdysvaltojen mediassa, ovat Irakilainen ryhmittymä, joka on liitetty Irakin Šiia-yhteisöön. Ennen vuoden 2014 šiioihin kohdistuneen joukkomurhan seurauksena tapahtunutta uudelleenaktivoitumista heidät tunnettiin Mahdin armeija -nimellä toimineena Saraya al-Salam -militiana. Ryhmittymää johtaa Muhammad Sadiq al-Ṣadrin poika Muqtada al-Sadr.
Micali-maalari

Micali-maalari oli antiikin kreikkalainen vaasimaalari, joka maalasi mustakuviokeramiikkaa. Hän toimi Etelä-Etruriassa arkaaisella kaudella noin vuosina 530–500 eaa. Maalarin oikeaa nimeä ei tunneta. Tutkimuksessa käytetty nimitys perustuu hänen vaasejaan ensimmäisenä julkaisseen italialaisen arkeologi Giuseppe Micalin nimeen.
Micali-maalari oli syntyisin Jooniasta ja piti työpajaa Vulcissa. Hän maalasi oppilaineen noin 200 eri vaasia, joihin kuuluu etenkin amforoita ja hydrioita. Micali-maalarin tyyli oli alun perin joonialaista ja myöhemmin se sai vaikutteita attikalaisesta keramiikasta. Maalarin työpajan suosittuja kuva-aiheita olivat taistelut ja kisat, symposion- ja Dionysos-aiheet sekä siivekkäät mytologiset hahmot, kuten sfinksit ja pegasokset. Micali-maalarin seuraajat jatkoivat työpajan toimintaa 400-luvulla eaa.
Afrikanankerias

Afrikanankerias ("Anguilla mossambica") on ankeriaiden (Anguillidae) heimoon kuuluva kalalaji. Sitä tavataan läntisellä Intian valtamerellä Etelä-Afrikan alueella. Afrikanankerias elää meri-, murto- ja makeassa vedessä. Afrikanankerias voi yltää jopa 150 senttimetrin mittaan ja 750 gramman painoon sekä elää jopa 20-vuotiaaksi.
Ristikatkero

Ristikatkero ("Gentiana cruciata") on katkerokasvien heimoon kuuluva katkeroiden suvun monivuotinen kasvi. Ristikatkeroa tavataan kaikkialla Euroopassa Portugalia ja Isoa-Britanniaa lukuun ottamatta. Kasvi on levinnyt myös Länsi-Aasiaan. Ristikatkero kukkii sinisin kukin. Sen kuvasi tieteelle ensimmäisen kerran Carl von Linné.
Tuoksujasmikki

Tuoksujasmikki eli tuoksumurraija ("Murraya paniculata") on ruutakasvien (Rutaceae) heimoon kuuluva kasvilaji.
Se on hidaskasvuinen, ikivihreä pensas, joka on tavallisesti noin 7 metrin korkuinen mutta voi kasvaa jopa 12 metrin korkuiseksi. Tuoksujasmikkia tavataan luonnossa Aasiassa ja Australiassa. Se sietää melko kylmiä lämpötiloja ja selviää lyhytaikaisista jopa 4 asteen pakkasista. Sen oranssit hedelmät ovat noin 12 millimetrin mittaisia ja halkaisijaltaan 5–14 millimetriä.
Reach for the Skies

Reach for the Skies on Rowan Softwaren kehittämä ja Virgin Gamesin julkaisema lentosimulaatiopeli. Peli on julkaistu vuonna Amigalle, Atari ST:lle ja DOS:lle.
Vastaanotto.
Peli on saanut "Amiga Format" -lehden arvostelussa arvosanaksi 90%.
Ivalon lukio

Ivalon lukio on Inarin kunnan Ivalon taajamassa toimiva lukio. Opetuskieli on pääosin suomi, mutta äidinkielenään tai vieraana kielenä voi opiskella myös pohjoissaamea. Lisäksi inarinsaamen opetusta annetaan etäopetuksena. 
Vuonna 2018 lukiota kävi 84 opiskelijaa.
Vuonna 1965 toimintansa aloittanut Inarin lukio juhli 50-vuotista historiaansa vuonna 2015. Lukion kanssa samalla kiinteistöllä toimii Ivalon yläasteen koulu.
Virgin Interactive

Virgin Games oli Virgin Groupiin kuuluva vuonna 1983 perustettu videopelien julkaisija.
Yrityksen nimeksi tuli Virgin Mastertronic vuonna 1987 Mastertronic Groupin kanssa yhdistymisen myötä. Vuonna 1991 yritys myytiin Segalle, mutta julkaisutoiminta säilytettiin: yrityksen nimeksi tuli Virgin Interactive Entertainment (VIE).
Titus Interactive nimesi yhtiön uudelleen Avalon Interactiveksi ostamisen jälkeen.
Stefan Silva

Stefan Silva (s. 11. maaliskuuta 1990 Tukholma) on ruotsalainen jalkapalloilija, pelipaikaltaan hyökkääjä. Hän edustaa Turkin toiseksi korkeimmalla sarjatasolla pelaavaa Fatih Karagümrükia. Silva on edustanut pääsarjatasolla Ruotsin Allsvenskanin AIK:ta. Hän on voittanut AIK:n riveissä Allsvenskanin mestaruuden.
Titus Interactive

Titus Interactive oli ranskalainen pelitalo, jonka perustivat veljekset Eric ja Hervé Caen vuonna 1985 nimellä Titus Software.
Yritys hankki enemmistöosuuden Interplay Entertainmentistä vuonna 2001.
Yritys osti Virgin Interactiven ja nimesi yhtiön uudelleen Avalon Interactiveksi ostamisen jälkeen.
Yritys hakeutui konkurssiin vuonna 2005.
Kristinusko Suomessa

Kristinusko Suomessa on maan kannattajamäärältään suurin uskonto. Kristinusko tuli Suomeen 1000-luvulla sekä idästä että lännestä. Ortodoksinen kirkko juurtui Karjalan alueelle. Lännestä alueelle kohdistui roomalaiskatolinen lähetystyö. Luterilainen reformaatio ulottui Suomeen 1520-luvulla ja luterilaisuudesta tuli valtionuskonto. Luterilaisuudessa on vaikuttanut useita herätysliikkeitä.
Vuonna 2024 suomalaisista vajaat 62 prosenttia kuului Suomen evankelis-luterilainen kirkkoon ja hieman alle prosentti Suomen ortodoksiseen kirkkoon. Vuonna 2050 kirkkoon kuuluvien osuuden ennustetaan olevan Suomessa 37 prosenttia. Määrää vähentää se, että suuret kirkolle uskolliset ikäluokat kuolevat pois ja kirkossa kastaminen vähenee.
Vuoden 2024 kyselytutkimuksessa 57 prosenttia suomalaisista identifioitui kristityksi. Kyselyn perusteella kristinusko oli monille enemmän kulttuurinen kuin uskonnollinen identiteetti. Noin 40 prosenttia kristityksi itsensä määrittelevistä piti itseään uskonnollisena tai hengellisenä ihmisenä. Tutkimuksen mukaan 19 prosenttia suomalaisista uskoi kristinuskon opettamaan Jumalaan.
Historia.
Kristillinen vaikutus ulottui Suomeen 1000-luvun alussa samanaikaisesti sekä idästä Novgorodista ja lännestä Ruotsista. Ortodoksinen kirkko juurtui Karjalan alueelle. Lännestä alueelle kohdistunut roomalaiskatolinen lähetystyö sai jalansijaa ensin Ahvenanmaalta. Pähkinäsaaren rauhan yhteydessä Ruotsin ja Novgorodin välille syntyneen rajan myötä valtaosa Suomesta siirtyi katolisen kirkon yhteyteen.
Katolisen kirkon myötä Suomi liittyi eurooppalaiseen kulttuuriin ja järjesti suurelta osin Suomen alueen hallinnon. Suomen hiippakunnan keskus oli Turussa. Valtion ja paikallistason hallinto pohjautui seurakuntien verkostoon. Kirkko piti keskiajalta lähtien yllä myös sairaaloita ja köyhäintaloja. Kirkon vastuulla oli myös tieteen ja taiteen levittäminen, kasvatus ja korkeampi opetus aina Turun akatemian perustamiseen 1640 saakka.
Luterilainen uskonpuhdistus ulottui Ruotsin valtakuntaan kuuluneeseen Suomeen 1520-luvulla. Luterilaisuudesta tuli pian valtakunnan virallinen uskonto. Turun arkkipiispana toimineesta Mikael Agricolasta tuli Suomen kirjakielen kehittäjä. Kristinuskon oppia opeteltiin ulkoa ja opetettiin lukemaan 1700-luvulta lähtien. Taidot tarkastettiin kinkereillä. 
Vuonna 1900 ennen uskonnonvapauslain säätämistä Suomen evankelis-luterilaiseen kirkkoon kuului 98,1 prosenttia väestöstä. Vuonna 1950 luterilaiseen kirkkoon kuului 95 prosenttia väestöstä ja 85,1 prosenttia vuonna 2000. Vuonna 2018 suomalaisista 69,8 prosenttia kuului Suomen evankelis-luterilainen kirkkoon ja 1,1 prosenttia ortodoksisiin kirkkoihin. Ortodoksisten kirkkojen osuus oli vuosina 1900–1950 1,7 prosenttia, ja vuodesta 2000 alkaen 1,1 prosenttia. Vuonna 2050 kirkkoon kuuluvien osuuden ennustetaan olevan Suomessa 37 prosenttia. Määrää vähentää se, että suuret kirkolle uskolliset ikäluokat kuolevat pois ja kirkossa kastaminen vähenee,
RoboCop (tuotesarja)

RoboCop on tuotesarja, joka on lähtöisin Paul Verhoevenin ohjaamasta vuoden 1987 tieteis- ja toimintaelokuvasta.
Sarjakuvat.
RoboCop-sarjakuvia on julkaistu useita:
Liikkala

Liikkala on kylä ja tilastollinen Kouvolassa, Anjalankosken suuralueella Sippolan kaupunginosassa. Se sijaitsee entisen Anjalankosken kaupungin alueella, Sippolan kirkonkylän eteläpuolella 10 kilometriä Inkeroisista itään. Liikkalan postinumeroalueella on 288 asukasta.
Anja Kampe

Anja Kampe (s. 1968 Itä-Saksa) on saksalais-italialainen oopperalaulaja, äänialaltaan sopraano. Hän osallistui Cardiffin Singer of the World -kilpailuun vuonna 1995 ja sai laajaa suosiota Sieglinden roolin tulkinnallaan Richard Wagnerin "Valkyyria"-oopperan esityksessä Washingtonin kansallisoopperassa vuonna 2003.
Kampe tutustui lapsena äitinsä myötä paikallisiin kansanlauluihin. 9-vuotiaana hän ei päässyt kitaraoppilaaksi, koska luokka oli jo täynnä, mutta valitsi sen sijaan laulun opiskelun. Teini-ikäisenä hän kiersi Itä-Euroopassa musiikkikoulun orkesterin kanssa ja opiskeli laulamista Dresdenissä. Mennessään naimisiin italialaisen miehen kanssa Kampe muutti Italiaan vuonna 1989. Hän italialaistui niin perusteellisesti, että kertomansa mukaan puhuu nykyään helpommin italiaa kuin saksaa. Kampe teki debyyttinsä Torinossa vuonna 1991 "Hannun ja Kertun" italiankielisessä tuotannossa. Hänen uramahdollisuuksiaan heikensi se, että häntä pidettiin liian saksalaisena italialaisiin rooleihin ja liian italialaisena saksalaisiin rooleihin. 1990-luvun aikana Kampe hankkikin elantoa työskentelemällä lapsenvahtina ja kielenkääntäjänä.
Vuonna 2000 Kampen lauluvalmentaja kannusti tätä ryhtymään Wagnerin tulkitsijaksi, jolloin Kampen ura kääntyi noususuuntaan. Hän esitti Freian roolissa "Reininkullan" esityksessä Bayreuthissa vuonna 2002 ja teki seuraavana vuonna menestyksekkään esiintymisensä Sieglinden roolissa Plácido Domingon vastaesiintyjänä. Wagnerin teosten ohella Kampen ohjelmistoon on kuulunut Wolfgang Amadeus Mozartin, Ludwig van Beethovenin, Gioacchino Rossinin Giacomo Puccinin ja Dmitri Šostakovitšin rooleja. Hän on myös tulkinnut Georges Bizet'n ja Hugo Wolfin lauluja.
Clusium

Clusium, etruskin kielellä Clevsin, nykyinen Chiusi, oli etruskien kaupunki ja Etrurian pohjoisosien tärkeimpiä kaupunkeja. Se oli rakennettu Chiana-joen laaksosta kohoavalle kukkulalle Trasimenusjärven länsipuolelle. Clusiumissa oli asutusta jo pronssikaudella, mutta kaupunki alkoi todella kukoistaa vasta Villanova-kaudella 800-luvulla eaa. Polttohautaus oli Clusiumissa yleistä, ja se on kuuluisa ihmisenmuotoisista kanooppiuurnistaan.
Clusium kuului etruskien 12 kaupungin liittoon.
Tarujen mukaan Rooman valloittanut kuningas Lars Porsenna oli alun perin Clusiumista. Roomalaiset kukistivat Clusiumin lopullisesti vuonna 295 eaa. Vuonna 87 eaa. kaupungista tuli roomalainen municipium.
Vulci

Vulci (etruskiksi Velch tai Velx) oli etruskien kaupunkivaltio, joka sijaitsi Tarquiniasta pohjoiseen. Vulci oli tärkeimpiä Etelä-Etrurian kaupungeista. Siitä tuli merkittävä Villanova-kaudella, ja kaupunki oli kuuluisa pronssiesineistään. Vulci kuului 12 etruskikaupungin liittoon, ja sillä oli läheiset suhteet Kreikkaan, josta tuotiin paljon keramiikkaa. Myös korinttilaisia savenvalajia muutti kaupunkiin.
Vulcin kaupungista on löydetty huomattavat hautamaalaukset. Vuodelta 350 eaa peräisin olevassa Tomba Francoisin seinämaalauksissa on kuvattu hurjia taisteluita, jotka tuovat esiin etruskien huolen Rooman vallan kasvamisesta. Niissä esitetään troijalaisten sotavankien uhraaminen kostona Akhilleuksen kuolemasta sekä tapahtumia, jotka ilmeisesti liittyvät etruskisukujen omaan historiaan. Maalauksissa troijalaiset edustavat roomalaisia ja kreikkalaiset etruskeja. Seinämaalaukset ovat nykyisin Villa Albanissa Roomassa.
Ilppo Vuorinen

Ilppo Vuorinen (s. 1953) on Turun yliopiston ympäristöntutkimuksen professori emeritus ja Saaristomeren tutkimuslaitoksen entinen johtaja. Vuorinen jäi eläkkeelle vuonna 2016.
Vuorinen opiskeli pääaineenaan ekologiaa 1970-luvulla. Opiskelujen päätyttyä hän oli kaksi vuotta Jyväskylän yliopiston hydrobiologian laitoksella. Väitöskirjan Vuorinen teki Merentutkimuslaitoksen palveluksessa ja väitteli tohtoriksi vuonna 1986. Vuorinen johti Paraisten Nauvossa Seilin saarella toimivaa Saaristomeren tutkimuslaitosta vuosina 1993–2016. Lisäksi hän oli Turun yliopiston ympäristöntutkimuskeskuksen johtaja. Uransa suurimpana saavutuksena Vuorela pitää puutiastutkimuksen käynnistämistä vuonna 1996 ja uudelleen 2011, sekä sen myötä perustetun "Puutiaispankki Suomi" -projektin keräämää aineistoa.
Melakäärmeet

Melakäärmeet (Hydrophiinae) on myrkkytarhakäärmeisiin kuuluva käärmeiden alaheimo. Perinteisesti melakäärmeet on lattapyrstökäärmeiden (Laticaudinae) ohella luettu merikäärmeiden heimoon (Hydrophiidae), jolloin se sisälsi noin 60 Intian valtameressä ja Tyynessämeressä elävää lajia. Nykykäsityksen mukaan melakäärmeet ja lattapyrstökäärmeet eivät kuitenkaan ole läheistä sukua toisilleen, vaan ne ovat kaksi erillistä kehityshaaraa, jotka molemmat lukeutuvat myrkkytarhakäärmeiden heimoon. Nykyään melakäärmeisiin luetaan meressä elävien lajien lisäksi kaikki Australian ja Melanesian maalla elävät myrkkytarhakäärmeet, kuten tiikerikäärme, surmakäärme ja taipaanit, jotka aiemmin luokiteltiin Oxyuraninae-alaheimoon. Sukuja melakäärmeissä on nykyluokittelun mukaan 38 ja lajeja noin 200.
Kaikki meressä elävät melakäärmelajit synnyttävät eläviä poikasia, mutta maalla elävien lajien joukossa on myös monia munivia käärmeitä.
Suvut.
Melakäärmeisiin kuuluu 38 sukua. Meressä elävät suvut on merkitty tähdellä (*).
Lännenlepakkokiitäjä

Lännenlepakkokiitäjä ("Neafrapus cassini") on kiitäjiin kuuluva lintulaji. Sitä tavataan Länsi- ja Keski-Afrikasta.
Koko ja ulkonäkö.
Lännenlepakkokiitäjä on noin 15 cm pitkä. Lajin pää, selkä, siivet ja lyhyen pyrstön kärki ovat väriltään mustat. Lännenlepakkokiitäjän pyrstössä on lyhyitä piikkejä. Linnun kurkku on valkoinen tai harmahtava ja siinä on mustia viiruja. Rinta on harmaa ja vatsa valkea. Pyrstön yläosassa on valkoinen juova.
Levinneisyys ja elinympäristö.
Länsi-Afrikassa lännenlepakkokiitäjän levinneisyys ulottuu Sierra Leonesta Ghanaan ja Keski-Afrikassa sitä tavataan laajalta alueelta Nigeriasta itään Ugandaan ja etelään Gabonin ja Kongon demokraattiseen tasavaltaan asti. Lajin elinympäristöä ovat sademetsät erityisesti järvien läheisyydessä. Lännenlepakkokiitäjät elävät pareittain tai pieninä ryhminä. Sen lentotyyli on lepatteleva ja muistuttaa lepakoiden lentoa.
Hectorin joululevy

Hectorin joululevy on Hectorin joulualbumi, joka julkaistiin joulumarkkinoille 2018. Levy sai tyrmäävän arvion Arttu Seppäseltä "Keskisuomalaisessa" jo otsikossaan: "Surullisen koomista joulua" ja itse arviossa: "Tiedote lupasi taas liikaa."
2.0 (Asteen albumi)

2.0 on Asteen albumi, joka julkaistiin 27. maaliskuuta 2015.
Grand Prix (Asteen albumi)

Grand Prix on Asteen albumi, joka julkaistiin 2. marraskuuta 2018. Emma-gaalassa 2019 albumi oli ehdolla vuoden 2018 hip hopiksi/R&amp;B:ksi.
Elämäntyyli (albumi)

Elämäntyyli on Jukka Pojan järjestyksessään kuudes sooloalbumi, joka julkaistiin 24. huhtikuuta 2015. Albumi nousi viikolla 18/2015 Suomen virallisen albumilistan sijalle 8. Albumi oli listalla 9 viikkoa.
Tagawa

Tagawa () on Japanin kaupunki Kyūshūn saarella Fukuokan prefektuurissa. Se sijaitsee prefektuurin keskiosassa Tagawan tasangolla Fukuokan itä- ja Kita-Kyūshūn eteläpuolella. Se on Chikuhōn alueen keskuskaupunki. Vuoret ympäröivät kaupunkia kolmelta puolelta, ja etelässä kohoaa Hikovuori. Tagawassa on 47 739 asukasta (elokuussa 2019) ja sen pinta-ala on 54,55 neliökilometriä.
Tagawa on vanhaa hiilentuotantoaluetta, joka alkoi kehittyä voimakkaasti Mitsui-Tagawan kaivoksen avaamisen jälkeen vuonna 1900. Chikuhōn alueen hiilikentät tuottivat jopa 50 prosenttia maan hiilestä vuonna 1917. Tagawan kaupunki perustettiin vuonna 1943 Itan ja Gotōjin maaseutukaupunkien kuntaliitoksella; nykyisen muotonsa se sai vuonna 1950, kun siihen liitettiin Iikanen kunta. 1950-luvulta alkaen öljy korvasi hiilen polttoaineena ja Mitsui-Tagawan kaivos suljettiin vuonna 1964.
Tagawaa palvelevat JR Kyūshūn Hitahikosan-linja ja Gotōji-linja sekä Heisei-Chikuhō-rautateiden Ita-linja, Tagawa-linja ja Itoda-linja.
Alisa Virtanen

Alisa Hilda Susanna Virtanen (s. 4. syyskuuta 2002 Jyväskylä) on suomalainen keskipitkän matkan juoksija, joka edustaa Jyväskylän Kenttäurheilijoita. Hänen valmentajansa on Kari Virtanen.
Kalevan kisoissa Virtanen sai 3 000 metrin estejuoksussa hopeaa vuonna 2020 ja pronssia 2024. Virtanen voitti vuoden 2019 Yleisurheilun sisäratojen Suomen-mestaruuskilpailuissa pronssia 800 metrin juoksussa. Viestijuoksun SM-kilpailuissa hän saavutti 4 × 1 500 metrin sekaviestissä kultaa 2024, hopeaa 2020 ja pronssia 2023 sekä 4 000 metrin viestissä kultaa 2024, hopeaa 2023 ja pronssia 2022.
Virtanen sijoittui 2018 alle 18-vuotiaiden EM-kilpailuissa 1 500 metrillä 12:nneksi ja karsiutui 800 metrillä välierissä.
Agricolankatu 11

Agricolankatu 11 on Mikko Kuustosen 3. maaliskuuta 2017 julkaistu studioalbumi.
Eric Hill

Eric Gordon Hill (7. syyskuuta 1927 Holloway, Lontoo, Englanti – 6. kesäkuuta 2014 Kalifornia, Yhdysvallat) oli englantilainen lastenkirjailija ja kuvittaja. Hänet tunnetaan parhaiten Puppe-koiran luojana.
Lattapyrstökäärmeet

Lattapyrstökäärmeet (Laticaudinae) on myrkkytarhakäärmeiden alaheimo, jonka ainoa suku on lattapyrstökäärmeet ("Laticauda"). Sukuun kuuluu kahdeksan lajia, joista seitsemän elää meressä ja yksi makeassa vedessä. Lattapyrstökäärmeet pystyvät liikkumaan myös kuivalla maalla. Tämä on tarpeen, sillä naaraat nousevat maalle munimaan. Niiden ruumiin poikkileikkaus on lähes pyöreä; vain pyrstö on litteäkylkinen. Vatsapuolen suomut ovat kookkaita kilpiä. Lattapyrstökäärmeiden sierainaukot ovat siirtyneet pään päälle, mutta eivät yhtä taakse kuin melakäärmeillä. Lajin yksilöitä saattaa tavata jopa satojen metrien päässä vedestä paistattelemassa päivää. Juovalattapyrstö voi kasvaa yli kaksimetriseksi.
Lattapyrstökäärmeiden munintakausi voi kerätä lajin yksilöitä massoittain tietyille alueille. Juovalattapyrstöä ("Laticauda semifasciata") pyydystetäänkin joka vuosi kymmeniätuhansia yksilöitä munintapaikoilta. Laji on muutoinkin taloudellisesti merkittävin merikäärme, sillä itäaasialaiset käyttävät sen nahkaa ja lihaa. Monet uskovat merikäärmeiden lihan muun muassa lisäävän seksuaalista halukkuutta.
Tervon seurakunta

Tervon seurakunta on entinen evankelis-luterilainen seurakunta Pohjois-Savossa Tervon kunnassa. Seurakunta kuului Kuopion hiippakunnassa Rautalammin rovastikuntaan. Kirkkoherrana toimi Marja-Leena Niinivaara-Koskell. Vuonna 2018 seurakunnassa oli 1 215 jäsentä. Vuoden 2019 lopussa Tervon seurakunta ja Vesannon seurakunta lakkautettiin ja tilalle perustettiin vuoden 2020 alusta alkaen Niiniveden seurakunta.
Paavo Myllylä

Urho Paavo Johannes "Pampsa" Myllylä (26. maaliskuuta 1918 Helsinki – 1. tammikuuta 1970 Helsinki) oli suomalainen hävittäjälentäjä ja hävittäjä-ässä. Hän taisteli Lentolaivue 26:ssa ja Lentolaivue 28:ssa sekä Lentolaivue 34:ssa, käyttäen Morane-Saulnier M.S.406- ja Messerschmitt Me 109 G-konetyyppejä joilla saavutti 21 ilmavoittoa. Myllylä taisteli myös Talvisodassa. Hän oli osastonsa mukana, lentämässä Britanniasta ostettuja Hawker Hurricane Mk I -hävittäjiä (tunnus aluksi HU, sittemmin HC) Britanniasta Suomeen, Talvisodan lopulla.
Myllylä oli luutnantin arvoisena Jatkosodassa. Myllylä saavutti taisteluvoittoja useista eri konetyypeistä, näitä olivat ainakin: LaGG-3, Iljushin Il-2, Jakovlev Jak-9 ja Lavotškin La-5 sekä Petljakov Pe-2. Luutnantti Myllylä lensi ainakin seitsemällä eri koneyksilöllä MT-hävittäjiä (MT-209 , MT-216, MT-229, MT-406, MT-409, MT-445, MT-458). Vihollisen ilmatorjuntatuli ampui hänet alas jatkosodan kriisivaiheissa, Nuijamaan yläpuolella. Myllylä pelastautui koneestaan hyppäämällä laskuvarjolla.
Myllylä kuoli Helsingissä 51-vuotiaana ja hänet on haudattu Hietaniemen hautausmaalle.
Ukiha

Ukiha () on Japanin kaupunki Kyūshūn saarella Fukuokan prefektuurissa. Se sijaitsee prefektuurin eteläosassa Kurumen kaupungin itäpuolella Ōitan prefektuurin rajalla. Pohjoisessa kaupunki rajautuu Chikugojokeen ja käsittää joen varren viljavan tasangon, etelässä sen alue nousee Minōvuorille. Ukihassa on 29 394 asukasta (heinäkuussa 2019) ja sen pinta-ala on 117,46 neliökilometriä.
Ukihan kaupunki perustettiin vuonna 2005 aiemman Ukihan maaseutukaupungin () ja Yoshiin maaseutukaupungin kuntaliitoksella. Kaupungin nähtävyyksiin kuuluu Chikugo-Yoshiin vanhakaupunki valkoisine kivirakennuksineen. Se kehittyi Kurumeen johtavan tien varren postiasemana ("shukuba").
Ukihaa palvelee JR Kyūshūn Kyūdai-päälinja.
Kanarianpielus

Kanarianpielus ("Lobularia canariensis") on ristikukkaiskasvien ("Brassicaceae") heimoon kuuluvan pieluksien ("Lobularia") suvun kasvi, joka kasvaa pieninä mättäinä tai pensaina. Kanarianpielus on suvun lajeista yleisimpiä Kanariansaarilla.
Kuvaus.
Varsi ja lehdet.
Kanarianpielus muodostaa tiheitä mättäitä. Sen lehdet ovat kapeat, lehtilaita on ehyt. Lehtien kärjet ovat tylpät ja pyöristyneet.
Kukat ja hedelmät.
Kanarianpieluksen kukat ovat pieniä harmahtavan valkoisia. Hedelmä on litu.
Levinneisyys.
Kanarianpielusta kasvaa endeemisenä eli kotoperäisenä kaikilla Kanariansaarien saarilla. Makaronesiassa Selvagenssaarilla ja Kap Verdellä sillä on useita alalajeja joita on vaikea erottaa toisistaan.
Penka Metodieva

Penka Metodieva (, s. 12. lokakuuta 1950 Pernik) on bulgarialainen kilpauransa päättänyt koripalloilija ja olympiamitalisti.
Metodieva saavutti Bulgarian naisten maajoukkueessa olympiahopeaa Moskovassa 1980, olympiapronssia Montréalissa 1976, EM-hopeaa Bulgariassa 1972 ja EM-pronssia Ranskassa 1976. Hän kuului Bulgarian kokoonpanoon myös vuosien 1970, 1974 ja 1978 EM-kilpailuissa.
Shalom (albumi)

Shalom on Marion Rungin vuonna 1972 julkaistu albumi, joka sisältää juutalaisia lauluja hepreaksi ja jiddišiksi laulettuna.
Petkana Makaveeva

Petkana Makaveeva (, s. 4. lokakuuta 1952 Lipen, Montanan alue) on bulgarialainen kilpauransa päättänyt koripalloilija ja olympiamitalisti.
Makaveeva saavutti Bulgarian naisten maajoukkueessa olympiahopeaa Moskovassa 1980, olympiapronssia Montréalissa 1976, EM-hopeaa Unkarissa 1983 ja EM-pronssia Ranskassa 1976. Hän kuului Bulgarian kokoonpanoon myös vuosien 1983 ja 1986 MM-kilpailuissa sekä vuosien 1974, 1980 ja 1981 EM-kilpailuissa.
Margarita Štărkelova

Margarita Štărkelova (, 5. heinäkuuta 1951 Sofia – 16. tammikuuta 2025) oli bulgarialainen koripalloilija ja olympiamitalisti.
Štărkelova saavutti Bulgarian naisten maajoukkueessa olympiapronssia Montréalissa 1976, EM-hopeaa Bulgariassa 1972 ja EM-pronssia Ranskassa 1976. Hän kuului Bulgarian kokoonpanoon myös Alankomaiden EM-kilpailuissa 1970.
Todorka Jordanova

Todorka Jordanova (, s. 3. tammikuuta 1956) on bulgarialainen kilpauransa päättänyt koripalloilija ja olympiamitalisti.
Jordanova voitti Bulgarian naisten maajoukkueessa olympiapronssia Montréalissa 1976.
Lauluja sinusta

Lauluja sinusta on Marion Rungin vuonna 1974 julkaistu albumi. Albumi on myynyt kultalevyyn oikeuttavan määrän.
Aiheesta muualla.
Albumi discogs.com-sivustolla
Vesannon seurakunta

Vesannon seurakunta oli seurakunta Pohjois-Savossa, Vesannon kunnassa. Seurakunta kuului Kuopion hiippakunnassa Rautalammin rovastikuntaan. Kirkkoherrana toimi Jarmo Paananen. Vuonna 2018 seurakunnassa oli 1 718 jäsentä. Vuoden 2019 lopussa Tervon seurakunta ja Vesannon seurakunta lakkautettiin ja tilalle perustettiin Niiniveden seurakunta vuoden 2020 alusta alkaen.
Åttopojat

Åttopojat on tunnettujen suomalaisten yritysjohtajien ja yhteiskunnallisten vaikuttajamiesten muodostama harrastelijayhtye, joka on tehnyt useita huumorimusiikkialbumeja. Ne sisältävät sekä jäsenten omia sävellyksiä ja sanoituksia että tunnettuja muiden tekijöiden kappaleita. Åttopojat harjoittaa myös hyväntekeväisyyttä: esimerkiksi vuonna 2004 julkaistun lastenlevyn tuotot ohjattiin SOS-lapsikylät ry:lle, ja levy lahjoitettiin jokaiseen Suomen päiväkotiin.
Yhtyeen jäsenet käyttävät heidän oikeiden nimiensä anagrammeista muodostuvia taiteilijanimiä, joiden taakse kätkeytyvät muun muassa Nokian ja Ylen entinen johtaja Lauri Kivinen, kirjailija ja Nokian entinen toimitusjohtaja Kalle Isokallio, Talouselämä-lehden entinen päätoimittaja Pekka Seppänen, toimittaja Jan Erola sekä kokoomuspoliitikot Ilkka Suominen ja Iiro Viinanen. 
Diskografia.
Lähde: Discogs
Tim Parkinson

Tim Parkinson (s. 7. heinäkuuta 1973) on brittiläinen säveltäjä. Hän opiskeli Oxfordin yliopiston Worcester Collegessa ja Kevin Volansin johdolla Dublinissa. Hän osallistui vuonna 2001 Ostravan uuden musiikin päiville, joilla hän osallistui Jean-Yves Bosseurin, Petr Kotikin, Alvin Lucierin, Zsolt Nagyn ja Christian Wolffin seminaareihin.
Vuodesta 1997 Parkinson on kuratoinut, juontanut ja esittänyt konserteissa, joihin on kuulunut vuonna 2005 yhteistyössä John Lelyn ja Markus Trunkin kanssa järjestetty "Music We'd Like to Hear", joka toistettiin vuonna 2006. Parkinson on säveltänyt muun muassa CHROMA:lle, Duo Contourille ja London Sinfoniettalle sekä sellaisille solisteille kuin Rhodri Daviesille, Stephen Altoftille, Julia Eckhardtille, Anton Lukoszeviezelle, Annie Parkerille, Andrew Sparlingille ja Stefan Thutille. Installaatioprojekteihin Parkinson tehnyt musiikkia Welbornen taidefestivaaliin (2005) ja yhteistyössä Angharad Daviesin kanssa Sound 323 CD -kauppaan Lontooseen.
Tammikuussa 2019 Parkinson luennoi Sibelius-Akatemian sävellyksen ja musiikin teorian ainesarjassa Musiikkitalolla.
Yame

Yame () on Japanin kaupunki Kyūshūn saarella Fukuokan prefektuurissa. Se sijaitsee sisämaassa prefektuurin eteläosassa Kurumen kaupungin kaakkoispuolella ja rajautuu etelässä Kumamoton sekä idässä Ōitan prefektuuriin. Kaupungin keskiosissa on tasankoa, idässä laajoja metsä- ja vuoristoalueita. Yamessa on 63 083 asukasta (heinäkuussa 2019) ja sen pinta-ala on 482,44 neliökilometriä.
"Nihonshokissa" mainitaan alueen vuorilla asuva "kami" Yametsuhime (), jolta paikkakunnan on sanottu saaneen nimensä. Alueella on säilynyt lukuisia "kofun"-hautakumpuja. Kun Yamen kaupunki perustettiin kuntaliitoksen myötä vuonna 1954, siellä oli reilut 40 000 asukasta. Vuosina 2006 ja 2010 kaupunkiin liitettiin useita ympäristön kuntia, ja sen pinta-ala moninkertaistui. Samalla siitä tuli Fukuokan prefektuurin toiseksi suurin kunta. Kaupungissa tuotetaan perinteisiä käsitöitä, kuten japaninpaperia, alttareita ja paperilyhtyjä, sekä teetä ja muun muassa siitakesieniä. Yamessa viljeltyä vihreää teetä ("yamecha") pidetään yhtenä Japanin korkealaatuisimmista.
The Archies

The Archies oli fiktiivinen animoitu yhdysvaltalainen purukumipop-yhtye, joka esiintyi piirrossarjassa "The Archie Show" (Suomessa sarjan nimihahmo Archie Andrews tunnettiin nimellä Justus). Yhtyeen musiikin esitti ryhmä studiomuusikkoja.
The Archiesin musiikin tekijätiimin kokosi promoottori Don Kirshner. Hänet palkattiin vuonna 1967 musiikilliseksi valvojaksi CBS:n lauantaiaamujen piirrossarjaan "The Archie Show", jossa esitettiin uusi laulu joka viikko. Kirshner kokosi tiimin, jossa olivat muun muassa tuottaja-lauluntekijä Jeff Barry, lauluntekijä Ellie Greenwich sekä laulajat Ron Dante ja Jeannie Thomas.
Archiesin ensisingle ”Bang Shang-a-Lang” jäi hiukan top-20:n ulkopuolelle. Tuottaja Barry palkkasi lauluntekijäksi Andy Kimin ja otti Jeannie Thomasin tilalle Toni Winen. Singlestä ”Sugar, Sugar” tuli vuoden 1969 Billboardin ykkössingle ja Yhdysvaltain listaykkönen neljäksi viikoksi. Myös kappale ”Jingle Jangle” nousi top-10:een, mutta sen jälkeen Archiesin listamenestys hiipui. Yhtyeen viimeinen top-40-hitti tuli keväällä 1970. Barry jätti yhtyeen saman vuoden lopussa, ja seuraavana vuonna ryhmä hajosi.
Laulaja Ron Dante otti yhtyeen nimen takaisin käyttöön vuonna 2008. Hän otti naislaulajiksi Danelle van Zylin ja Kelly-Lynnin, ja yhtye julkaisi albumin "The Archies Christmas Party".
Karol Mikuli

Karol (myös "Carl") Mikuli (1821 Tšernivtsi – 1897 Lviv) oli puolalainen pianisti ja säveltäjä. Hän opiskeli Frédéric Chopinin johdolla vuosina 1844–1848. Mikuli pääsi Chopinin oppilaaksi esitettyään tämän Scherzon op. 31, mutta pääsyä saattoi edistää sekin, että Chopin sai tämän kanssa mahdollisuuden käyttää useammin omaa äidinkieltään. Mikuli toimi lisäksi Chopinin avustajana tämän opetustyössä Pariisissa.
Mikuli loi lyhyen uran konserttipianistina, kunnes asettui vuonna 1858 Lviviin, pääsi konservatorion johtoon ja omistautui säveltämiselle sekä opettamiselle. Hänen oppilaisiinsa kuuluivat Aleksander Michałowski, Moriz Rosenthal ja Raoul Koczalski. Mikuli julkaisi ensimmäisenä Chopinin musiikin painoksen. Hän kirjasi Chopinin opetusmetodeista ylös havaintoja ja yksityiskohtaisia muistiinpanoja, joita historiantutkijat ovat usein siteeranneet.
Mikulilla oli armenialaistausta.
Kausalan koulu

Kausalan koulu on Iitin keskustaajamassa Kausalassa toimiva kaksisarjainen alakoulu (luokka-asteet 1–6). 
Koulua käy noin 280 oppilasta, ja se on suurin Iitin peruskouluista. Kouluun on ohjattu elokuussa 2015 suljettujen Tillolan ja Kymentaan kyläkoulujen oppilaat.
Kausalan koulun tiloissa annetaan opetusta myös Kausan koulun eli Iitin erityiskoulun kahdessa pienryhmässä.
Myriam Marbe

Myriam Lucia Marbe (9. huhtikuuta 1931 Bukarest – 25. joulukuuta 1997) oli romanialainen säveltäjä. Hän vietti suurimman osan elämästään Romaniassa, jossa sävelsi Nicolae Ceaușescun diktatuurin sorrosta huolimatta. Hän sai menestystä myös ensimmäisillä esiintymisillään Romanian ulkopuolella. Hänen musiikissaan nähtiin sekä avantgardistisia että perinteisiin pohjautuvia piirteitä. Tyyliin vaikuttivatkin vanhat rituaalit ja myytit, romanialainen kansanmusiikki sekä Euroopan kirjallisuus.
Marben isä oli lääkäri, bakteriologi Maximilian Marbe. Äidiltään Angela o.s. Valterilta hän sai varhaisimman musiikkikasvatuksensa. Myöhemmin hänen sävellysopettajinaan olivat Leon Klepper, Mihail Jora ja Mihail Andricu. Hän valmistui Bukarestin musiikkikonservatoriosta ja opetti siellä 1950-luvulta 1980-luvulle. Hänen oppilaidensa joukossa oli Violeta Dinescu. Hän osallistui Darmstadtin Ferienkurselle vuosina 1968, 1969 ja 1972. Marben toinen aviomies oli kirjailija Aristide Poulopol, jonka teksteihin hän teki monia sävellyksiä. Pariskunta oli naimisissa vuodesta 1963, ja avioliitosta syntyi yksi tytär, Nausicaa Marbe.
Marbe kuoli sydäninfarktiin joulupäivänä 1997. Anatol Vieru oli vuonna 1994 omistanut hänelle teoksensa "Crăciun" ("Joulu").
Jaime Mata

Jaime Mata Arnaiz (s. 24. lokakuuta 1988 Madrid, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Las Palmasia ja on pelipaikaltaan hyökkääjä.
Seurajoukkueura.
Madridilaissyntyinen Mata on paikallisseura Galáctico Pegason kasvatti, jonka reservijoukkueeseen hän nousi ensimmäistä kertaa vuonna 2007. Edustettuaan myös seuran edustusjoukkuetta, hän siirtyi vuonna 2009 Rayo Vallecanoon, josta hänet lainattiin suoraan Socuéllamosiin.
5. heinäkuuta 2012 Mata teki sopimuksen Lleida Esportiun kanssa, joka pelasi maan kolmanneksi korkeimmalla sarjatasolla Segunda División B:ssä. Mata viimeisteli kahden kauden aikana yhteensä 32 maalia, jonka jälkeen hän siirtyi sarjaporrasta ylempänä pelanneeseen Gironaan kaksivuotisella sopimuksella.
Mata pelasi ensimmäisen ottelunsa seurassa 24. elokuuta 2014 kotikentällä Racing Santanderia vastaan. Ensimmäisen maalinsa hän teki kuusi päivää myöhemmin ottelussa Alcorcónia vastaan.
30. kesäkuuta 2016 Mata teki kaksivuotisen sopimuksen Valladolidin kanssa. Toisella kaudellaan seurassa Mata saalisti uransa korkeimman maalimäärän, kun hän viimeisteli kauden aikana yhteensä 36 maalia, joihin sisältyi muun muassa 19. toukokuuta 2018 Lorcaa vastaan tehty hattutemppu. 2. heinäkuuta 2018 Matasta tuli vapaa agentti ja hän siirtyi kolmivuotisella sopimuksella Getafeen. Hän pelasi ensimmäisen ottelunsa seurassa 24. elokuuta 2018 kotikentällä Eibaria vastaan.
Ensimmäisen maalinsa maan pääsarjassa Primera Divisiónissa Mata teki 1. lokakuuta 2018 ottelussa Celta Vigoa vastaan. Seuraavan vuoden puolella hän teki kaksi maalia otteluissa Deportivo Alavésia, Celtaa ja Huescaa vastaan sekä hänet valittiin sarjan kuukauden parhaaksi pelaajaksi helmikuussa 2019.
Maajoukkueura.
15. maaliskuuta 2019 Mata sai ensimmäisen kutsunsa Espanjan maajoukkueeseen vuoden 2020 EM-karsintaotteluihin Norjaa ja Maltaa vastaan. Hän teki ensiesiintymisenä Norjaa vastaan pelatussa ottelussa.
Ada Koistinen

Ada Koistinen (s. 5. tammikuuta 1999 Jyväskylä) on suomalainen ympäristöaktivisti ja entinen yleisurheilija. Jyväskylän Kenttäurheilijoita edustanut Koistinen saavutti vuoden 2019 Yleisurheilun sisäratojen Suomen-mestaruuskilpailuissa pronssia kolmiloikassa. Hänen valmentajanaan toimi Jarkko Finni.
Koistinen lopetti urheilu- uransa 21-vuotiaana. Lopettamisensa syyksi hän on kertonut ympäristöaktivismin. Koistinen toimii muun muassa Elokapina-liikkeessä.
Kortteli (mittayksikkö)

Kortteli on vanha mittayksikkö, jolla on voitu mitata yhtäältä pituutta ja tilavuutta, toisaalta aikaa. Se juontaa juurensa latinan sanasta "quartius", neljännes. Pituutta mitatessa se on ollut neljännes kyynärästä, nestettä mitattaessa neljännes tuopista, ja aikaa mitatessa kuun kierron neljännes sekä vuosineljännes. Sotapalvelukseen otettujen hevosten korkeus on ollut aikoinaan yhdeksän korttelia. Lapsi on puolestaan ollut kolmen korttelin vanha ollessaan yhdeksän kuukauden ikäinen.